Die eerste artikel het die agtergrond en stigting van die Christenforum van Hartbeespoort beskrywe. Hierdie artikel hanteer die gebeurtenisse wat in die eerste klompie jare van die Forum se bestaan plaasgevind het.
Die eerste Forumbestuurvergadering van 1999 vind plaas op 1 Februarie. Mnr Engelbrecht van die plaaslike hoërskool versoek hulp met die aanbied van die godsdiensperiodes. Daaroor is die bestuur baie opgewonde en voel dat dit 'n besondere geleentheid is wat baie goed bestuur moet word. Die skool is selfs bereid om 'n lokaal te verskaf om as spreekkamer te dien. 'n Spesiale bestuursvergadering oor die onderwerp is daarna gehou op 15 Februarie en later het die kerke persone genomineer om met die aksie te help. Goeie vordering is ook gemaak ten opsigte van Evangelisasie. Die NG kerk se karavaan kan by die damwal geparkeer word, kontak is gemaak met Ds Perold de Beer van die Indiërgemeente Charisma, Laudium en Ds Redelinghuys werk by Zanandi. Ds De Beer sal 'n kursus oor die Hindoeisme / Islam kom aanbied wat plaasgevind het by die NG Kerk vanaf 17-19 Mei 1999.
Die vergadering van 3 Augustus rapporteer oor baie sake. Die vordering tov bediening by die karavaanparke het heelwat toegeneem en oom Barry skat dat hulle sowat 200 mense weekliks bedien. Past Knut Fast gaan weg uit die omgewing en tree dus uit die bestuur. Dis ook die eerste keer dat 'n verteenwoordiger van die Sewende Dagse Adventiste die Forum bywoon. Die AGS rapporteer dat dit besonder goed met hulle gemeente gaan en dat hulle geld bekom het om grond teenaan die kerk te koop vir die bou van 'n aftree-oord. (Bateleur). Die name van helpers by die skool se godsdiensonderrig periodes is aan die skool deurgegee en die skool sal die saak verder hanteer.
Op 7 September 1999 vergader die bestuur by die NG Kerk se pastorie. Louise Fourie, wat projekte hanteer het, stel 'n Passiespele in April 2000 in die vooruitsig. In die tyd was daar in die plaaslike pers negatiewe beriggewing rondom Ds Redelinghuys en die Leodus bediening, maar die voorsitter beslis dat dit nie die Forum se rol is om daaroor uitspraak te lewer nie. Ds Redelinghuys versoek dat indien enigeen vrae oor die saak het, hulle dit asseblief direk met hom moet opneem. Al hierdie sake word in detail rapporteer by die Forum van 5 Oktober. Telkens het dit geblyk dat die beplanning en leiding gedoen is by die bestuursvergaderings en vandaar suksesvol teruggevoer is na die onderskeie gemeentes en dan by die daaropvolgende Forum teruggerapporteer en verder bespreek is. Steeds meer en meer kerke en instansies het betrokke geraak byv die Anglikaanse kerk, die Dienssentrum asook Nikao - 'n Jeugaksie. Een van die belangrike sake wat bespreek was het gehandel rondom 'n Camper wat deur Dr Van Deventer aan die Forum geskenk is. Daar is besluit dat dit uiteindelik op die naam van die AGS geregistreer sou word met die verstandhouding dat dit tot beskikking van al die kerke se aksies sou wees en oom Barry moes dit deur die toets sit. Op hierdie stadium het daar 'n ernstige meningsverskil ontstaan tussen Ds Redelinghuys en Past Sadler, soveel so dat die sekretaris 'n arbitrasievergadering belê het op 20 Oktober 1999 waartydens die geskille bygelê is. Op 28 Oktober is die laaste Forumvergadering vir die jaar gehou en op 23 November die laaste bestuursvergadering waartydens Mnr Neels Claassen die verantwoordelikheid as Forumsekretaris oorneem. So kom 'n baie aktiewe en suksesvolle jaar vir die Christenforum tot 'n einde.
Waarskynlik die grootste hoogtepunt wat die Forum bereik het in die vroee jare was die gesamentlike passiespele wat op 24 en 25 Mei 2000 aangebied is in die NG Kerk. Verskeie lidmate van die onderskeie kerke het met groot entoesiasme saam ge-oefen en 'n briljante produksie op die planke gebring. Vir twee aande was die NG Kerk tot oorlopens toe vol met gelowiges wat die passiespel uitermate geniet het.
Op 30 Januarie 2005 word almal uitgenooi na die inwyding van die AGS se vergrootte gebou en in Mei daardie jaar hou almal saam 'n groot kombers-uitdeelprojek by die plakkerskamp teenaan die pad wat 'n tydjie daarna na Bokfontein geskuif is. Op 2 Februarie 2006 word al die kandidate vir die plaaslike verkiesing genooi om hul verkiesingsmanifeste met die Forum te kom deel en vrae te beantwoord en dit was 'n baie sinvolle aand. Gedurende Meimaand begin die Doelgerigte Lewe opleidingsaksie van die NG Kerk wat wyd deur lidmate van die ander Forum kerke ook meegemaak is.
Gedurende 2007 het dit duidelik geword dat Ds Viljoen sy emeritaat sou aanvaar en hy het onder andere in Februarie 2008 'n afskeidspreek gehou by HCG, 'n plek waar hy heelwat kere tevore gepreek het. Hy het toe ook die pos as voorsitter van die Forum ontruim en Ds Anton van Zyl van die Kuierkerk het die Voorsitterskap oorgeneem en as nuwe leier sy eie stempel op die Forum afgedruk. Dr Manie Brynard van die NG Kerk het die sekretariaat van die Forum oorgeneem, ‘n taak wat hy vir baie jare getrou volvoer het.